தென்னைக்கு இடையில் தேக்கு மரம் வளர்ப்பதால், எலித்தொல்லை ஏற்பட்டு குரும்பை கொட்டுவதாகச் சொல்வதை முழுமையாக ஏற்றுக் கொள்ள முடியாது. எலியைப் போல், இரவு நேரங்களில் தென்னையில் ஏறி இளம் காய்களை ஓட்டை போட்டு தண்ணீரை குடித்துச் செல்லும் மர நாய்களும் இருக்கின்றன. அதனுடைய வேலையாகக் கூட இருக்கலாம். இந்த மர நாய்களைக் கட்டுப்படுத்த சில பகுதிகளில் தென்னையின் அடிப்பகுதியில் வெள்ளை அல்லது கறுப்பு வண்ணத்தைப் பூசி வைத்தால், போதும். அதே போல் எலித் தொல்லையைக் கட்டுப்படுத்த தற்போது பத்து ரூபாய்க்கு தரமான எலிக்கொல்லி கேக்குகள் கடைகளில் கிடைக்கின்றன. அதைப் பயன்படுத்தி எலிகளை அழிக்கலாம். அதற்காக, மற்ற மரங்களை வெட்ட வேண்டியதில்லை. குரும்பை உதிர்வதற்குச் சொல்லப்படும் பல காரணங்களில், தேக்கு போன்ற மரங்களும் ஒரு காரணமாக இருக்கலாமே தவிர, அதுதான் முக்கிய காரணம் என்பது சரியல்ல என்கிறார் மாசிலாமணி.